b'\n_START_ARTICLE_\nKafesas\n_START_PARAGRAPH_\nKafesas (pa\xc5\xbeod\xc5\xbeiui \xe2\x80\x9enarvas\xe2\x80\x9c) buvo Osman\xc5\xb3 imperijos imperinio haremo dalis, kur buvo saugomi potencial\xc5\xabs pretendentai \xc4\xaf sost\xc4\x85 (princai). Jie ten gyveno prabangiai, ta\xc4\x8diau nuolat stebimi sargybini\xc5\xb3. Kafesas i\xc5\xa1 esm\xc4\x97s buvo nam\xc5\xb3 are\xc5\xa1to forma, keldavusi sosto pretendentams psichologini\xc5\xb3 problem\xc5\xb3, \xc4\xafskaitant bent vien\xc4\x85 \xc4\xafvykusi\xc4\x85 savi\xc5\xbeudyb\xc4\x99. Ypatingai nukent\xc4\x97jo Mustafa I ir Ibrahimas I, kuriems tos problemos po to rimtai trukd\xc4\x97 valdyti valstyb\xc4\x99. Toks kal\xc4\x97jimas menkai tesuteikdavo sultonui reikaling\xc5\xb3 \xc5\xbeini\xc5\xb3 bei patirties._NEWLINE_Sosto pretendentai buvo kalinami saugantis j\xc5\xb3 mai\xc5\xa1to bei galimo perversmo. Keliems broliams tiesiog pasidalinti valstyb\xc4\x99 buvo neleid\xc5\xbeiama, o taisykl\xc4\x97s, jog sostas priklauso tik vyriausiajam s\xc5\xabnui, iki XVIII am\xc5\xbeiaus irgi nebuvo. Iki \xc4\xafsteigiant kafes\xc4\x85, naujam sultonui saugantis perversmo buvo \xc4\xafprasta i\xc5\xa1\xc5\xbeudyti visus brolius, \xc4\xafskaitant k\xc5\xabdikius, neretai de\xc5\xa1imt ir daugiau vienu metu. Ta\xc4\x8diau tuomet vienaip ar kitaip praradus pat\xc4\xaf sulton\xc4\x85 j\xc4\xaf nebeb\xc5\xabdavo kuo pakeisti. Kafesas saugiau \xc4\xafkalindavo kitus sosto pretendentus, perkeliant juos ten vos pasiekus brand\xc4\x85. B\xc5\xabdamas are\xc5\xa1te, pretendentas taip pat netur\xc4\x97jo galimyb\xc4\x97s nei vesti, nei palikti nesantuokini\xc5\xb3 palikuoni\xc5\xb3. _NEWLINE_Saugojimo laikas pailg\xc4\x97jo \xc4\xafsigal\xc4\x97jus \xe2\x80\x9evyresniojo teisei\xe2\x80\x9c, reikalaujant, jog jaunesn\xc4\x97s kartos pretendentas gaut\xc5\xb3 sost\xc4\x85 tik po to, kai nebelieka n\xc4\x97 vieno vyresn\xc4\x97s kartos pretendento (buvusio sultono brolio). Daugelis sosto pretendent\xc5\xb3 ar net b\xc5\xabsim\xc5\xb3 sulton\xc5\xb3 kafese praleido \xc5\xbeymi\xc4\x85 gyvenimo dal\xc4\xaf. Paskutinis sultonas,  Mehmetas VI (1918-22) gavo sost\xc4\x85 sulauk\xc4\x99s 56 met\xc5\xb3; vis\xc4\x85 laik\xc4\x85 iki tol jis praleido \xe2\x80\x9esaugykloje\xe2\x80\x9c. Jei pretendentas netapdavo sultonu, jis ten ir mirdavo nuo senatv\xc4\x97s. V\xc4\x97lesniais Otoman\xc5\xb3 imperijos metais pats pastatas nebebuvo naudojamas, ta\xc4\x8diau \xc5\xbeodis ir toliau buvo vartojamas kaip metafora, nes pati nam\xc5\xb3 are\xc5\xa1to praktika i\xc5\xa1liko.'